10

L-Artikolu 43 tat-TUSMAR, “Pożizzjonijiet dominanti fis-[SIK]” jipprovdi: “1. L-entitajiet attivi fis-[SIK] huma obbligati jinnotifikaw lill-[AGCOM] dwar il-ftehimiet u l-konċentrazzjonijiet sabiex din tkun tista’ tivverifika l-konformità mal-prinċipji stabbiliti fil-paragrafi 7, 8, 9, 10, 11 u […], skont il-proċeduri previsti fir-regoli ad hoc li hija stess tkun adottat. […] 5. Filwaqt li tadatta ruħha għall-evoluzzjonijiet tal-karatteristiċi tas-swieq, […] l-AGCOM għandha tieħu l-miżuri neċessarji sabiex telimina l-pożizzjonijiet imsemmija fil-paragrafi 7, 8, 9, 10, 11 […] jew kwalunkwe pożizzjoni oħra li tikkawża dannu għall-pluraliżmu jew sabiex tipprevjeni l-formazzjoni tagħhom. […] 7. Fl-implimentazzjoni kompleta tal-pjan nazzjonali ta’ għoti tal-frekwenzi radjofoniċi u televiżivi fil-mod diġitali, l-istess fornitur ta’ kontenuti ma jistax, anki permezz ta’ kumpanniji li jistgħu jiġu kkunsidrati li huma kkontrollati minnu jew marbuta miegħu, fis-sens tal-paragrafi 13, 14 u 15, ikun detentur ta’ awtorizzazzjonijiet li permezz tagħhom jista’ jittrażmetti iktar minn 20 % tal-programmi televiżivi kollha jew iktar minn 20 % tal-programmi radjofoniċi mxandra b’mod hertz terrestri fl-iskala nazzjonali fuq in-networks previsti f’din l-iskala. 8. Sal-implimentazzjoni kompleta tal-pjan nazzjonali ta’ għoti tal-frekwenzi televiżivi fil-mod diġitali, il-limitu stabbilit għan-numru totali ta’ programmi għal kull entità huwa ta’ 20 % u huwa kkalkolat f’relazzjoni man-numru totali ta’ programmi televiżivi li, mifhuma fis-sens tal-Artikolu 23(1) tal-legge n. 112 – Norme di principio in materia di assetto del sistema radiotelevisivo e della RAI-Radiotelevisione italiana SpA, nonche’ delega al Governo per l’emanazione del testo unico della radiotelevisione (il-Liġi Nru 112, dwar regoli ta’ prinċipju fil-qasam tal-istruttura tar-radju u tat-televiżjoni u tar-RAI-Radiotelevisione italiana SpA, kif ukoll delega lill-gvern għall-pubblikazzjoni tat-test uniku tas-sistema tar-radju u tat-televiżjoni), tat-3 ta’ Mejju 2004 [(suppliment ordinarju għall-GURI Nru 104, tal-5 ta’ Mejju 2004)], huma konċessi jew imxandra fuq skala nazzjonali fuq radjufrekwenzi hertz, jew fil-mod anoloġiku jew fil-mod diġitali. Il-programmi telelviżivi mxandra b’mod diġitali jistgħu jikkontribwixxu sabiex jifformaw il-bażi tal-kalkolu meta jkopru 50 % tal-popolazzjoni. Sabiex jiġi kkalkolat jekk il-limitu ta’ 20 % huwiex osservat, ma għandhomx jittieħdu inkunsiderazzjoni programmi li jikkostitwixxu t-trażmissjoni mill-ġdid fl-istess ħin ta’ dawk imxandra b’mod analoġiku. Dan il-kriterju ta’ kalkolu ma japplikax għall-entitajiet li jxandru b’mod diġitali programmi li jkopru 50 % tal-popolazzjoni nazzjonali. 9. Mingħajr ħsara għall-projbizzjoni ta’ ħolqien ta’ pożizzjonijiet dominanti fis-swieq konkreti li jifformaw is-[SIK], l-operaturi obbligati jirreġistraw ruħhom fir-reġistru tal-operaturi tal-komunikazzjoni, stabbilit skont il-punt 5 tal-Artikolu 1(6)(a) tal-legge n. 249 – Istituzione dell’Autorità per le garanzie nelle comunicazioni e norme sui sistemi delle telecomunicazioni e radiotelevisivo (il-Liġi Nru 249, li tistabbilixxi l-Awtorità għall-protezzjoni tal-komunikazzjoni u r-regoli relatati mas-sistemi ta’ telekomunikazzjonijiet u r-radjoteleviżjoni), tal-31 ta’ Lulju 1997 [(suppliment ordinarju għall-GURI no 177, tal-31 ta’ Lulju 1997)], ma jistgħux jiksbu, la direttament u lanqas indirettament, permezz ta’ impriżi kkontrollati jew marbuta fis-sens tal-paragrafi 14 u 15, dħul li jeċċedi 20 % tad-dħul totali tas-[SIK]. 10. Id-dħul imsemmi fil-paragrafu 9 huwa dak li joriġina mill-finanzjament tas-servizz pubbliku ta’ radju u ta’ televiżjoni, wara tnaqqis tad-dazji dovuti lit-Teżor, mir-reklami nazzjonali u lokali, inkluż taħt forma diretta, mit-tele-xiri, mill-isponsorizzazzjoni, mill-attivitajiet ta’ xandir tal-prodott li jsiru fil-punti ta’ bejgħ, bl-eċċezzjoni tal-iskonti fuq il-prezzijiet, tal-ftehim ta’ natura kontinwa konklużi ma’ entitajiet pubbliċi u tal-kuntratti pubbliċi mogħtija direttament lill-entitajiet li jeżerċitaw l-attivitajiet imsemmija fl-Artikolu 2(1)(s), minn offerti televiżivi bi ħlas, minn abbonamenti u mill-bejgħ ta’ gazzetti ta’ kuljum u perjodiċi, inkluż il-prodotti stampati u fonografiċi mibjugħin bħala anness, kif ukoll minn aġenziji għall-istampa ta’ natura nazzjonali, mill-edizzjoni elettronika u minn dik annwarja, inkluż fuq l-internet, minn reklamar fuq l-internet u fuq pjattaformi varji, inkluż f’forma diretta, u inklużi r-riżorsi miġbura minn muturi ta’ tfittxija, minn pjattaformi soċjali u ta’ qsim, u mill-użu ta’ xogħlijiet ċinematografiċi fid-diversi forom li jista’ jaċċedi għalihom il-pubbliku. 11. L-impriżi li d-dħul tagħhom imwettaq fis-settur tal-komunikazzjonijiet elettroniċi ddefinit fl-Artikolu 18 tad-decreto legislativo n. 259 – Codice delle comunicazioni elettroniche (id-digriet leġiżlattiv Nru 259 li jistabbilixxi l-Kodiċi tal-Komunikazzjonijiet Elettroniċi), tal-1 ta’ Awwissu 2003 [(suppliment ordinarju għall-GURI Nru 214, tal-15 ta’ Settembru 2003)], inkluż permezz ta’ kumpanniji kkontrollati jew marbuta, jeċċedi 40 % tad-dħul globali ta’ dan is-settur ma jistgħux jirċievu, fis-[SIK], dħul li jkun jeċċedi 10 % ta’ dak iġġenerat mill-imsemmija sistema. […] 13. Sabiex jiġu ddeterminati l-pożizzjonijiet dominanti pprojbiti minn dan it-test uniku fis-[SIK], għandhom jittieħdu inkunsiderazzjoni wkoll l-ishma fil-kapital akkwistati jew, fi kwalunkwe każ, miżmuma permezz ta’ kumpanniji kkontrollati, anki indirettament, u kumpanniji fiduċjarji jew permezz ta’ persuna interposta. Huma kkunsidrati bħala akkwistati l-ishma li l-proprjetà tagħhom tgħaddi minn entità għal oħra, b’mod partikolari wara tranżazzjonijiet ta’ inkorporazzjonijiet, ta’ diviżjonijiet, ta’ trasferimenti, ta’ ċediment ta’ kumpanniji jew oħra li jinteressawhom jew inkella f’relazzjoni ma’ tali tranżazzjonijiet. Sakemm jeżistu bejn id-diversi azzjonisti, tkun xi tkun il-forma li taħtha ġew konklużi, ftehim li jikkonċernaw l-eżerċizzju miftiehem tal-vot jew, fi kwalunkwe każ, il-ġestjoni tal-kumpannija kkonċernata u li huma differenti mis-sempliċi konsultazzjoni reċiproka, kull wieħed minnhom huwa kkunsidrat li għandu t-totalità tal-azzjonijiet jew ishma li għandhom jew jikkontrollaw il-partijiet detenturi. 14. Għall-finijiet ta’ dan it-test uniku, jeżisti kontroll, speċjalment fir-rigward tal-entitajiet differenti tal-kumpanniji, fil-każijiet previsti fl-ewwel u fit-tieni paragrafu tal-Artikolu 2359 tal-Codice Civile (il-Kodiċi Ċivili). 15. Il-kontroll huwa kkunsidrat li jeżisti taħt il-forma tal-eżerċizzju ta’ influwenza dominanti, sakemm ma tkunx teżisti prova tal-kuntrarju, f’waħda mis-sitwazzjonijiet segwenti: a) meta tkun teżisti entità li, waħidha jew flimkien ma’ azzjonisti oħra, jkollha l-possibbiltà li teżerċita l-maġġoranza tad-drittijiet ta’ vot tal-laqgħa ġenerali jew li taħtar jew li tirrevoka l-maġġoranza tal-amministraturi; b) meta jkunu jeżistu, b’mod partikolari bejn is-soċji, rabtiet ta’ natura finanzjarja, ta’ organizzazzjoni jew ekonomika li jistgħu jipproduċu wieħed mill-effetti segwenti: 1) it-trasferiment tal-profitti u tat-telf; 2) il-koordinazzjoni tal-ġestjoni ta’ impriża ma’ dik ta’ impriżi oħra, sabiex jintlaħaq għan komuni; 3) l-għoti ta’ setgħat li jeċċedu dawk inerenti għall-azzjonijiet jew għall-ishma miżmuma; 4) l-għoti ta’ setgħat, fir-rigward tal-għażla tal-amministraturi u tad-diriġenti tal-impriżi, lil entitajiet differenti minn dawk leġittimament ibbażati fuq l-istruttura ta’ proprjetà; c) meta tkun teżisti rabta ta’ subordinazzjoni fil-konfront ta’ direzzjoni komuni, li tista’ b’mod partikolari tirriżulta mill-karatteristiċi tal-kompożizzjoni tal-organi amministrattivi jew elementi oħra sinjifikattivi u kwalitattivi. […]”